Professionshøjskoler kræver sløjfning af sparekrav på to procent og en samlet plan for uddannelsen af sygeplejersker, lærere og pædagoger til gavn for både København og provinsen.

Annonce

Professionshøjskoler: Når en studerende flytter til en ny by for at læse til pædagog, sygeplejerske eller folkeskolelærer, vælger otte ud af 10 at blive boende for at arbejde og stifte familie i lokalområdet. Dermed er de lokale uddannelser på de såkaldte professionshøjskoler helt afgørende for udviklingen i byer som Svendborg, Lemvig og Ikast, og en frisk analyse fra Damvad Analytics viser, at to ud af tre unge i gennemsnit bliver boende efter endt uddannelse i den by, som de er flyttet til. For nogle uddannelser er det helt op til 81 procent. Rapporten er udarbejdet for Danske Professionshøjskoler, som organiserer uddannelsesinstitutionerne for eksempelvis ergoterapeuter, pædagoger, lærere og bioanalytikere, og formanden for rektorerne, Stefan Hermann, efterlyser en samlet plan for at skabe mere bæredygtige uddannelser i hele landet. - Uden mennesker, ingen lokalsamfund. Analysen dokumenterer, at professionshøjskolerne tiltrækker studerende udefra, at de fastholder lokale studerende, og at de bliver boende efter endt uddannelse og får et arbejde, stifter en familie og sørger for at holde hjulene i gang sagt på godt, gammelt dansk, forklarer Stefan Hermann.

Campusområder som i Haderslev trækker unge til lokalområdet, og det er ifølge Stefan Hermann vigtigt, at institutionerne går i samarbejde med lokale skoler og kommunen om at skabe praktikpladser til de studerende. Arkivfoto: Jysk Fynske Medier

Annonce

Placering med løs hånd

Men den geografiske fordeling af uddannelser er for tilfældig i dag, og en samlet plan er ifølge Danske Professionshøjskoler afgørende for at styrke hele landet, både hovedstad og provins. - Det er vigtigt, at man får etableret en mere strategisk uddannelsesplanlægning, så man ikke med løs hånd placerer uddannelsessteder ved de årlige finanslovsforhandlinger. Vi skal ikke med løs hånd sprede yderligere, men styrke sårbare miljøer og undersøge forudsætningerne for et holdbart udbud af uddannelser i eksempelvis Lemvig og Vordingborg og eventuelt nye steder, fastslår Stefan Hermann. Ud over en samlet plan ønsker Danske Professionshøjskoler et stærkere samarbejde mellem uddannelserne og lokale aftagere af dimittender: At læreruddannelserne går i et tættere samarbejde om praktikpladser med de lokale skoler og kommuner, og andre uddannelser gør det samme med private virksomheder, mens kommunerne sørger for boliger og et attraktivt miljø omkring campus.